12. ฐานะการเงินและผลการดำเนินงาน

  12.1 งบการเงิน

  (ก) สรุปรายงานการสอบบัญชี

  ผู้สอบบัญชีได้แสดงความเห็นในรายงานการสอบบัญชีแบบไม่มีเงื่อนไขในรอบระยะเวลา 3
  ปีที่ผ่านมา

  (ข) ตารางสรุปงบการเงินรวม

  (ค) อัตราส่วนทางการเงินที่สำคัญ

  12.2 คำอธิบายและการวิเคราะห์ฐานะการเงินและผลการดำเนินงาน

ก) ผลการปฏิบัติตามแผนการดำเนินธุรกิจ

1) การร่วมทุนกับบริษัทผลิตภาพยนตร์ และการลงทุนผลิตภาพยนตร์ไทย

-   ในเดือน มกราคม 2545 บริษัทได้ร่วมกับ บริษัท หับโห้หิ้น บางกอก จำกัด ทำการจัดตั้งบริษัท
    หับโห้หิ้น ฟิลม์ จำกัด ซึ่งเป็นบริษัทที่ประกอบธุรกิจผลิตภาพยนตร์ มีทุนจดทะเบียนทั้งสิ้น 20
    ล้านบาท ถือหุ้นโดยบริษัท และบริษัท หับโห้หิ้น บางกอก จำกัด ในสัดส่วนร้อยละ 51 และ 49
    ตามลำดับ ในส่วนของการผลิตภาพยนตร์ จีเอ็มเอ็ม พิคเจอร์
    ซึ่งเป็นหน่วยธุรกิจของบริษัทที่ดูแลการประกอบธุรกิจภาพยนตร์ (Feature films) ของบริษัท
    ได้ทำการผลิตภาพยนตร์ไทยเรื่อง 15 ค่ำ เดือน 11 (Mekhong Full Moon Party)
    และนำออกฉายตามโรงภาพยนตร์ต่างๆ ทั่วประเทศในเดือนตุลาคม 2545
    และประสบความสำเร็จเป็นอย่างดียิ่ง โดยได้รับรางวัลจากงานประกวดภาพยนตร์ต่างๆ
    หลายรางวัลนอกจากนี้บริษัทยังได้ทำการออกผลิตภัณฑ์ใหม่ได้แก่ วีซีดีภาพยนตร์ (MovieVCDs)
    ซึ่งการผลิตวีซีดีภาพยนตร์เป็นการมุ่งจับตลาด Home Entertainment
    และเป็นภาพยนตร์ที่มีทุนสร้างต่ำกว่าภาพยนตร์ที่สร้างฉายตามโรงภาพยนตร์ทั่วไป โดยในปี
    2545 ได้ทดลองตลาดด้วยภาพยนตร์ เรื่อง หนีตายไปกับเธอ
    ซึ่งได้รับการตอบรับจากกลุ่มเป้าหมายเป็นอย่างดี และสามารถทำยอดขายได้สูงกว่าที่ตั้งเป้าไว้

2) การลงทุนซื้อเครื่องจักร ผลิตซีดี และวีซีดี

-   ในปี 2545 บริษัทได้เริ่มทำการผลิต ซีดี และ วีซีดี เองบางส่วน
    จากเดิมที่เคยว่าจ้างบริษัทภายนอกผลิตทั้งจำนวน โดยได้ติดตั้งเครื่องจักรทั้งสิ้น 4 เครื่อง
    ซึ่งได้ทยอยติดตั้งในเดือนมิถุนายน 2 เครื่อง และในเดือนตุลาคมอีก 2 เครื่อง
    ทั้งนี้การที่กลุ่มบริษัทเริ่มทำการผลิตซีดี และ วีซีดี
    เองนั้นมีวัตถุประสงค์หลักคือเพื่อให้การป้องกันการละเมิดทรัพย์สินทางปัญญาของบริษัทมีความรัดกุมมากยิ่งขึ้น
    นอกจากนี้เพื่อให้การบริหารต้นทุนมีประสิทธิภาพมากขึ้นด้วย ซึ่งบริษัทคาดว่าสัดส่วนจำนวนซีดี
    และวีซีดีที่ผลิตเองจะเพิ่มสูงขึ้นในอนาคต

3) โครงการซื้อหุ้นคืน

-   จากการที่ที่ประชุมคณะกรรมการบริษัทครั้งที่ 1/2545 เมื่อวันที่ 28 กุมภาพันธ์ 2545
    ได้มีมติให้บริษัทซื้อหุ้นคืนในจำนวนไม่เกิน 4.5 ล้านหุ้น หรือร้อยละ 9 ของทุนจดทะเบียน
    และเรียกชำระแล้วของบริษัทในวงเงินรวมทั้งสิ้นไม่เกิน 500 ล้านบาท ในระหว่างวันที่ 2
    เมษายน 2545 ถึงวันที่ 2 ตุลาคม 2545 เมื่อสิ้นสุดระยะเวลาซื้อคืนดังกล่าว
    บริษัทได้ทำการซื้อหุ้นคืนทั้งสิ้น 10 ล้านหุ้น คิดเป็นร้อยละ 2 ของทุนจดทะเบียน
    และเรียกชำระแล้วของบริษัท โดยใช้เงินทั้งสิ้น 157 ล้านบาท
    ทั้งนี้บริษัทได้รายงานให้ตลาดหลักทรัพย์แห่งประเทศไทยทราบถึงความคืบหน้าของการซื้อหุ้นคืนตลอดระยะเวลาการซื้อคืนดังกล่าว

ข) ผลการดำเนินงาน

1) ภาพรวมของผลการดำเนินงานที่ผ่านมา

ในเดือนพฤศจิกายน 2545 มีเหตุการณ์สำคัญที่ควรกล่าวถึงคือ
การที่กลุ่มบริษัทได้นำธุรกิจสื่อของบริษัท อันได้แก่ธุรกิจวิทยุ โทรทัศน์
และสิ่งพิมพ์เข้าจดทะเบียนในตลาดหลักทรัพย์แห่งประเทศไทยภายใต้ชื่อ บริษัท จีเอ็มเอ็ม มีเดีย
จำกัด (มหาชน) เพื่อรองรับการขยายตัวอย่างอิสระของธุรกิจสื่อของกลุ่มบริษัทในอนาคต
และเพื่อให้การบริหารงานมีความชัดเจนยิ่งขึ้น อย่างไรก็ตาม
การวิเคราะห์ผลการดำเนินงานต่อไปนี้ เป็นการวิเคราะห์จากภาพรวมของกลุ่มบริษัท
โดยยึดถืองบการเงินรวมของ บมจ. จีเอ็มเอ็ม แกรมมี่เป็นหลัก

ในปี 2545 กลุ่มบริษัทมีรายได้จากการขาย (ไม่รวมรายได้ดอกเบี้ยรับ)รวมทั้งสิ้น 5,686 ล้านบาท
เพิ่มขึ้นจากปี 2544 ร้อยละ 24.8 โดยมีสาเหตุหลักมาจากการเพิ่มขึ้นของรายได้จากธุรกิจเพลง
และธุรกิจวิทยุ ในอัตราร้อยละ 21 และ 31 ตามลำดับ ในขณะที่มีต้นทุนขายและผลิต 2,912
ล้านบาท เพิ่มขึ้นจากปี 2544 ร้อยละ 6.2 ทำให้กลุ่มบริษัทมีอัตรากำไรขั้นต้นเพิ่มขึ้นจากร้อยละ
40.0 ในปี 2544 เป็น 48.8 ในปี 2545 และในส่วนของค่าใช้จ่ายในการขาย และบริหาร
และค่าตอบแทนกรรมการจำนวนรวมทั้งสิ้น 1,779 ล้านบาท เพิ่มขึ้นจากปีก่อนร้อยละ 26.5
โดยมีสาเหตุหลักมาจากการเพิ่มขึ้นของค่าใช้จ่ายในด้านบุคลากรของกลุ่มบริษัท
ส่งผลให้กลุ่มบริษัทมีกำไรสุทธิในปี 2545 ทั้งสิ้น 664 ล้านบาท เพิ่มขึ้นจากปี 2544 ร้อยละ 232

2) ผลการดำเนินงานที่ผ่านมาของแต่ละกลุ่มธุรกิจ

  ณ วันที่ 31 ธันวาคม 2545 กลุ่มบริษัทมีธุรกิจเพลง และธุรกิจสื่อที่มีรายได้เกินกว่าร้อยละ 10
  ของรายได้รวมของกลุ่มบริษัท

  ธุรกิจเพลง

กลุ่มธุรกิจเพลงมีรายได้จากการจำหน่ายสินค้าเพลงจำนวน 3,255 ล้านบาท เพิ่มขึ้นจากปี 2544
ร้อยละ 21.3 โดยมีการออกอัลบั้มทั้งสิ้น 198 อัลบั้ม ซึ่งอยู่ในระดับที่ใกล้เคียงกับจำนวน 209
อัลบั้มในปี 2544 ความสำเร็จดังกล่าว
นอกจากจะเป็นผลมาจากความมุ่งมั่นในการสร้างสรรค์ผลงานเพลงที่มีคุณภาพ เพื่อให้ตรงกับรสนิยม
และความต้องการของผู้บริโภคแล้ว ยังเป็นผลต่อเนื่องจากการปรับลดราคาขายสินค้า ซีดี และ วีซีดี
ของบริษัทในช่วงไตรมาสสามของปี 2544 รวมถึงการที่ปัจจุบันราคาเครื่องเล่นซีดี
และวีซีดีมีราคาถูกลงมากเมื่อเทียบกับในอดีต
จนแทบจะถือได้ว่าเป็นสิ่งที่มีอยู่ในแทบทุกครัวเรือนที่นิยมชื่นชอบความบันเทิง
จากปัจจัยหลักดังกล่าวข้างต้นทำให้ความต้องการบริโภคสินค้าเพลงประเภท ซีดี และ วีซีดี
เพิ่มสูงขึ้นเมื่อเทียบกับเทป เพราะนอกจากจะมีราคาที่ใกล้เคียงกันแล้ว ยังมีคุณภาพเสียงที่ดีกว่า
และยังสามารถให้ความบันเทิงทางด้านภาพได้ด้วยในกรณีของ วีซีดี
ทำให้ปัจจุบันสัดส่วนการจำหน่ายเทป และซีดี (วีซีดี) ของบริษัทอยู่ที่ 4 ต่อ 6 เมื่อเทียบกับ 9 ต่อ
1 ในอดีตก่อนการปรับราคา ปัจจัยสำคัญอีกประการหนึ่งที่ไม่อาจมองข้ามคือ มาตราการการป้องกัน
และปราบปรามสินค้าละเมิดลิขสิทธิ์ที่เข้มงวด
และจริงจังมากขึ้นของภาครัฐยังมีส่วนช่วยให้การบริโภคสินค้าถูกลิขสิทธิ์มีจำนวนเพิ่มสูงขึ้นด้วย
ซึ่งในท้ายที่สุดแล้วจะส่งผลดีต่อยอดขายสินค้าของกลุ่มบริษัท รวมถึงบริษัทอื่นๆ
ที่ประกอบธุรกิจโดยถูกกฎหมายเช่นกัน

ในส่วนของธุรกิจเพลงในประเทศไต้หวันในปี 2545 นั้น มีรายได้ทั้งสิ้น 229 ล้านบาท
ลดลงเล็กน้อยเมื่อเทียบกับ 267 ล้านบาทในปี 2544 และมีผลขาดทุนสุทธิ 102 ล้านบาท
เป็นการลดลงของผลขาดทุนร้อยละ 60 เมื่อเทียบกับผลขาดทุนสุทธิ 252 ล้านบาทในปี 2544
โดยมีการออกอัลบั้มทั้งสิ้น 18 อัลบั้ม เทียบกับ 21 อัลบั้มในปีก่อน การลดลงของผลขาดทุนดังกล่าว
เป็นผลมาจากความพยายามของฝ่ายบริหารในการควบคุมต้นทุนการผลิตและค่าใช้จ่ายในการขายและบริหารที่เข้มงวดมากขึ้นภายหลังจากที่มีผลขาดทุนที่สูงในปีที่แล้ว

  ธุรกิจวิทยุ

ในปี 2545 กลุ่มธุรกิจวิทยุมีรายได้ค่าโฆษณาจากการผลิตรายการวิทยุ 1,009 ล้านบาท
เพิ่มขึ้นร้อยละ 31 เมื่อเทียบกับปี 2544
การเพิ่มขึ้นของรายได้ดังกล่าวมีสาเหตุหลักมาจากการเติบโตของรายได้โฆษณาของสถานีวิทยุทั้ง 5
สถานี ซึ่งรวมถึงสถานีล่าสุด 94 FM Bangkok Radio ที่เกิดขึ้นในช่วงกลางปี 2544
(ได้มีการเปลี่ยนเลขคลื่นจาก 89 FM เป็น 94 FM ในวันที่ 31 ธันวาคม 2545
เนื่องจากการหมดอายุของสัญญาเช่าคลื่นเดิม โดยยังคงชื่อรายการเดิมไว้)
การที่สถานีต่างๆมีรายได้โฆษณาเพิ่มขึ้น
ส่วนหนึ่งเป็นผลมาจากการฟื้นตัวของอุตสาหกรรมโฆษณาต่อเนื่องมาจากปลายปี 2544
โดยมีการประมาณการว่าในปี 2545
การใช้จ่ายซื้อสื่อโฆษณาต่างๆโดยรวมมีอัตราการเติบโตถึงร้อยละ 20.6 โดยเพิ่มขึ้นจาก 5.8
หมื่นล้านบาทในปี 2544 เป็น 7 หมื่นล้านบาทในปี 2545
ทำให้กลุ่มธุรกิจวิทยุของบริษัทได้รับประโยชน์ตามไปด้วย เนื่องจากสถานีวิทยุทั้ง 5
สถานีของบริษัทติดอันดับ 1 ใน 5 ในแง่ความนิยมของผู้ฟังมาโดยตลอด
ทำให้เป็นทางเลือกในอันดับต้นๆ ของลูกค้าที่ต้องการซื้อเวลาเพื่อโฆษณาสินค้าของตน
และนอกจากการเพิ่มขึ้นของรายได้ที่เข้ามาที่แต่ละสถานีโดยตรงแล้ว
ยังเป็นการเพิ่มขึ้นของรายได้โฆษณาที่ได้รับจากการจัดกิจกรรมพิเศษต่างๆ ของแต่ละสถานีอีกด้วย

จากเหตุผลดังกล่าวข้างต้นทำให้ในปี 2545 กลุ่มธุรกิจวิทยุของบริษัทมีอัตรากำไรขั้นต้น และ
อัตรากำไรสุทธิร้อยละ 69.8 และ 31.7 โดยเพิ่มขึ้นจากร้อยละ 66.3 และ 28.7 ในปี 2544

  ธุรกิจโทรทัศน์

ในปี 2545 ธุรกิจโทรทัศน์ของกลุ่มบริษัทมีรายได้ค่าโฆษณาจากการผลิตรายการโทรทัศน์ 448
ล้านบาท โดยเพิ่มขึ้นร้อยละ 11.3 เมื่อเทียบกับปี 2544
ซึ่งเป็นผลมาจากการที่อุตสาหกรรมโฆษณาได้เริ่มฟื้นตัวดังที่กล่าวมาแล้วข้างต้น
นอกจากนี้ยังเป็นผลมาจากการปรับปรุงผังรายการ โดยการเพิ่มรายการใหม่
หรือปรับเปลี่ยนรูปแบบของรายการที่มีอยู่เดิมให้มีรูปแบบที่ทันสมัยมากขึ้น ไม่ว่าจะเป็น เกมส์โชว์
ละคร หรือรายการวาไรตี้ต่างๆ อย่างไรก็ตามในช่วงปลายปี 2545
ได้มีการเพิ่มรายการเกมส์โชว์ใหม่หลายรายการ อาทิเช่น ยอดคนตะลุยฝุ่น เกมส์วัดดวง
และยอดคนสมองเพชร เป็นต้น ซึ่งในช่วงแรกยังมีรายได้ค่าโฆษณาเข้ามาไม่เต็มที่
ในขณะที่ได้รับรู้ต้นทุนการผลิตไปแล้ว เนื่องจากเอเยนซี่ หรือเจ้าของสินค้าที่ต้องการซื้อเวลาโฆษณา
ต่างรอดูว่ารายการจะประสบความสำเร็จ และได้รับความนิยมจากผู้ชมอย่างไร

จากเหตุผลข้างต้น ทำให้ในปี 2545 กลุ่มธุรกิจโทรทัศน์ มีอัตรากำไรขั้นต้น
และอัตรากำไรสุทธิร้อยละ 20.2 และ 1.1 โดยลดลงจากร้อยละ 22 และ 6.1 ในปี 2544
ตามลำดับ อย่างไรก็ตาม ณ ปัจจุบัน
รายการใหม่ต่างๆที่เพิ่มเข้ามาเหล่านี้ล้วนได้รับความนิยมเป็นอย่างดี
ทำให้คาดว่าจะมีรายได้ค่าโฆษณาเพิ่มมากขึ้นในอนาคต

ค) ฐานะการเงิน

1) สินทรัพย์

1.1) ส่วนประกอบของสินทรัพย์

ณ วันที่ 31 ธันวาคม 2545 กลุ่มบริษัทมีสินทรัพย์รวมทั้งสิ้น 5,864 ล้านบาท เพิ่มขึ้นร้อยละ 42.4
เมื่อเทียบกับปี 2544

สินทรัพย์หมุนเวียนจำนวน 4,664 ล้านบาท เพิ่มขึ้นร้อยละ 46.8 เมื่อเทียบกับปี 2544
โดยส่วนใหญ่เป็นการเพิ่มขึ้นของเงินสดและรายการเทียบเท่าเงินสด
และลูกหนี้การค้าและตั๋วเงินรับร้อยละ 69 และ 41 ตามลำดับ
ซึ่งเป็นการเพิ่มขึ้นตามการขยายตัวของธุรกิจ
ซึ่งลูกหนี้ที่เพิ่มขึ้นส่วนใหญ่เป็นลูกหนี้ที่ยังไม่ถึงกำหนดชำระและลูกหนี้ที่ค้างชำระน้อยกว่า 3 เดือน
นอกจากนี้การเพิ่มขึ้นของสินทรัพย์หมุนเวียนยังเกิดจากการเพิ่มขึ้นของสินค้าคงเหลือร้อยละ 77
โดยส่วนใหญ่เป็นการเพิ่มขึ้นของสินค้าเพลงของบริษัท รายการโทรทัศน์ และงานระหว่างทำ
ซึ่งเพิ่มขึ้นตามการขยายตัวของธุรกิจเช่นกัน อย่างไรก็ตามในส่วนของสินค้าคงเหลือนั้น
มีการเพิ่มขึ้นในส่วนของหนังสือ สื่อการเรียนการสอน และ นิตยสารจาก 6 ล้านบาทในปี 2544
เป็น 74 ล้านบาทในปี 2545 ซึ่งเกิดจากการที่บริษัทแกรมมี่ พับลิชชิ่ง เฮ้าส์ จำกัด
ซึ่งเป็นบริษัทย่อยแห่งหนึ่งของบริษัทรับชำระหนี้จากลูกหนี้การค้าคือ บริษัท อินเตอร์เวิลด์ มัลติมีเดีย
จำกัด โดยรับชำระหนี้เป็น หนังสือ และสื่อการเรียนการสอน

การเพิ่มขึ้นของเงินลงทุนระยะยาวของบริษัทจาก 199 ล้านบาทในปี 2544 เป็น 228 ล้านบาทในปี
2545 มีสาเหตุหลักมาจาก การที่ในระหว่างปี 2545
บริษัทได้ลงทุนเพิ่มในหุ้นกู้เพิ่มเติมเนื่องจากให้ผลตอบแทนในรูปดอกเบี้ยที่ดีกว่าเงินฝากธนาคาร
โดยหุ้นกู้ที่ลงทุนเพิ่มเติมดังกล่าวได้แก่ หุ้นกู้บมจ. ชินคอร์ปอเรชั่น ครั้งที่ 1/2545 จำนวน 25,000
หน่วย และหุ้นกู้บรรษัทเงินทุนอุตสาหกรรมแห่งประเทศไทย ครั้งที่4/2545 จำนวน 10,000 หน่วย
คิดเป็นราคาทุน 25 ล้านบาท และ 10 ล้านบาทตามลำดับ

อาคาร และอุปกรณ์สุทธิจำนวน 714 ล้านบาท เพิ่มขึ้นร้อยละ61.5 เมื่อเทียบกับปี 2544
โดยส่วนใหญ่เป็นการเพิ่มขึ้นจาก อาคารและส่วนปรับปรุงอาคาร
ซึ่งเกิดจากการย้ายอาคารสำนักงานใหญ่ และการตบแต่งอาคาร
นอกจากนี้ยังเป็นการเพิ่มขึ้นในส่วนของ อุปกรณ์ในการดำเนินงานซึ่งเกิดจากการที่บริษัทได้มีการซื้อ
และติดตั้งเครื่องจักรผลิต ซีดี และ วีซีดี จำนวน 4 เครื่องในช่วงครึ่งหลังของปี 2545

ในส่วนของสินทรัพย์ไม่หมุนเวียนอื่นอันได้แก่ ตั๋วเงินรับสุทธิที่ไม่ปรากฏยอดคงเหลือในบัญชี
เกิดจากการตั้งค่าเผื่อหนี้สงสัยจะสูญเต็มจำนวนของยอดลูกหนี้การค้าคงเหลือจำนวน 57
ล้านบาทที่บริษัท อินเตอร์เวิลด์ มัลติมีเดีย จำกัดเป็นหนี้อยู่กับ บริษัทแกรมมี่ พับลิชชิ่ง เฮ้าส์ จำกัด
ภายหลังจากที่ได้ชำระหนี้บางส่วนเป็นหนังสือ และสื่อการเรียนการสอนดังกล่าวมาแล้วข้างต้น
นอกจากนี้ในส่วนของลูกหนี้อื่นสุทธิ เกิดจากการตั้งค่าเผื่อหนี้สงสัยจะสูญเต็มจำนวน
ของลูกหนี้ค้างชำระค่าหุ้นสามัญของบริษัท อินเตอร์เวิลด์ มัลติมีเดีย จำกัด ที่ บริษัทแกรมมี่ พับลิชชิ่ง
เฮ้าส์ จำกัด
ได้จำหน่ายให้กับบุคคลธรรมดาที่ไม่มีส่วนเกี่ยวข้องอันใดกับกลุ่มบริษัทในระหว่างไตรมาสที่ 1 ปี
2541 ในมูลค่าที่ตราไว้ ซึ่งตกลงว่าจะผ่อนชำระภายใน 5 ปี สิ้นสุดวันที่ 22 ธันวาคม 2546 โดย
ณ 31 ธันวาคม 2545 มียอดคงเหลือ 22.5 ล้านบาทภายหลังจากที่ได้รับชำระเป็นจำนวน 24
ล้านบาทในระหว่างปี (ดูหมายเหตุประกอบงบ 4 และ 11 ประกอบ)

1.2) คุณภาพของสินทรัพย์

สินทรัพย์

ในปี 2545
กลุ่มบริษัทได้มีการตั้งสำรองค่าเผื่อหนี้สงสัยจะสูญเต็มจำนวนสำหรับลูกหนี้การค้าของบริษัทย่อยของบริษัท
รวมทั้งของลูกหนี้ค้างชำระค่าหุ้นสามัญที่บริษัทย่อยแห่งเดียวกันมีอยู่กับบุคคลธรรมดาที่ไม่มีส่วนเกี่ยวข้องอันใดกับกลุ่มบริษัทตามที่ได้กล่าวถึงในหัวข้อ
1.1 ข้างต้น นอกจากนี้ยังได้มีการตั้งสำรองค่าเผื่อสินค้าเสื่อมสภาพ จำนวน 49.8 ล้านบาท
และในส่วนของสำรองเผื่อผลขาดทุนจากการลงทุนในบริษัทย่อยจำนวน 379.6 ล้านบาท
เป็นการบันทึกเงินลงทุนในบริษัทย่อยที่มีผลขาดทุนเกินทุนตามวิธีส่วนได้เสีย ได่แก่ บจก. จีเอ็มเอ็ม
8866 บจก. จีเอ็มเอ็ม มิวสิค พับลิชชิ่ง อินเตอร์เนชั่นแนล และบจก. แกรมมี่ พับลิชชิ่ง เฮ้าส์
ซึ่งบริษัทอยู่ในระหว่างพิจารณาหาทางเลือกที่ดีที่สุดในการดำเนินการกับบริษัทย่อยดังกล่าว

ลูกหนี้

อายุเฉลี่ยของลูกหนี้การค้าโดยเฉลี่ย 79 วัน ในขณะที่นโยบายการให้สินเชื่อของบริษัทประมาณ 60
วัน โดยณ วันที่ 31 ธันวาคม 2545 สามารถแยกประเภทลูกหนี้ตามระยะเวลาที่ค้างชำระได้ดังนี้

  ----------------------------------------- -----------------------------
                                            ล้านบาท

  ยังไม่ถึงกำหนดชำระ                           836.4

  ค้างชำระ                                   

  น้อยกว่า 3 เดือน                             658.8

  3 – 6เดือน                                 38.7

  มากกว่า 6 –12 เดือน                         16.7

  มากกว่า 12 เดือนขึ้นไป                        46.1

  รวม                                       1,596.7

  หัก: ค่าเผื่อหนี้สงสัยจะสูญ                       (146.6)

  สุทธิ                                       1,450.1

  ลูกหนี้การค้าและตั๋วเงินรับสุทธิ                    1,453.2
  ----------------------------------------- -----------------------------

กลุ่มบริษัทได้ตั้งสำรองหนี้สงสัยจะสูญเต็มจำนวนสำหรับลูกหนี้ที่คาดว่าจะมีปัญหาในการชำระหนี้อย่างเพียงพอแล้ว
โดย ณ วันที่ 31 ธันวาคม 2545 กลุ่มบริษัทมียอดลูกหนี้ที่มีปัญหาทั้งสิ้นประมาณ 79 ล้านบาท

2) สภาพคล่อง

2.1) กระแสเงินสด

กลุ่มบริษัทมีเงินสด และรายการเทียบเท่าเงินสดเพิ่มขึ้น 858 บาท หรือคิดเป็นร้อยละ 69
เมื่อเทียบกับปี 2544 โดยเป็นผลสุทธิจากการมีเงินสดสุทธิจากการดำเนินงานเพิ่มขึ้น 969 ล้านบาท
เงินสดสุทธิใช้ไปในกิจกรรมลงทุน 458 ล้านบาท และเงินสดสุทธิได้รับจากกิจกรรมจัดหาเงิน 346
ล้านบาท

การเพิ่มขึ้นของเงินสดสุทธิจากการดำเนินงานขยายตัวตามการเติบโตของธุรกิจของกลุ่มบริษัท
ในขณะที่มีการใช้เงินสดไปในกิจกรรมลงทุนซึ่งส่วนใหญ่เป็นการเพิ่มขึ้นของอุปกรณ์ ต่างๆ
ที่ใช้ในการดำเนินงาน 447 ล้านบาท ซึ่งในจำนวนนี้เป็นการซื้อเครื่องจักรผลิตซีดี และ

วีซีดี จำนวน 4 เครื่องเป็นเงินประมาณ 180 ล้านบาท
ส่วนการเพิ่มขึ้นของเงินสดสุทธิจากกิจกรรมจัดหาเงินมีสาเหตุหลักมาจากการที่กลุ่มบริษัทได้รับเงิน
จำนวน 1,280 ล้านบาทจากการเสนอขายหุ้นสามัญให้แก่ประชาชนทั่วไปของ บมจ. จีเอ็มเอ็ม
มีเดีย ดังกล่าวแล้วข้างต้น

2.2) อัตราส่วนสภาพคล่องที่สำคัญ

  ------------------------------ ------------- ------------- -------------
                                 2543          2544          2545

  อัตราส่วนสภาพคล่อง (เท่า)          3.96          2.94          2.56

  อัตราส่วนสภาพคล่องหมุนเร็ว (เท่า)    3.35          2.42          2.12
  ------------------------------ ------------- ------------- -------------

การลดลงเล็กน้อยของสภาพคล่องมีสาเหตุหลักมาจากการที่กลุ่มบริษัทมีหนี้สินหมุนเวียนเพิ่มขึ้นจากปี
2544 โดยเฉพาะรายการรายได้รับล่วงหน้าที่เพิ่มขึ้นจาก 18.89 ล้านบาทในปี 2544 เป็น
100.38 ล้านบาท
เกิดจาดสาเหตุหลักคือการเพิ่มขึ้นของรายได้ที่รับล่วงหน้าจากลูกค้าในการรับจ้างผลิตงานคาราโอเกะของบริษัทย่อยของบริษัทในประเทศไต้หวัน

3) รายจ่ายลงทุน

1.  แผนการลงทุนในปี 2545

-   ในเดือนมกราคม 2545 บริษัท ได้ร่วมกับ บริษัท หับโห้หิ้น บางกอก จำกัด ทำการจัดตั้งบริษัท
    หับโห้หิ้น ฟิลม์ จำกัด ซึ่งเป็นบริษัทที่ประกอบธุรกิจผลิตภาพยนตร์ มีทุนจดทะเบียนทั้งสิ้น 20
    ล้านบาท ถือหุ้นโดยบริษัท และบริษัท หับโห้หิ้น บางกอก จำกัด ในสัดส่วนร้อยละ 51 และ 49
    ตามลำดับ

-   กลุ่มบริษัทได้มีการลงทุนซื้อเครื่องจักรผลิต ซีดี และ วีซีดี 4 เครื่อง โดยใช้เงินลงทุนประมาณ
    180 ล้านบาท ซึ่งการที่บริษัทเริ่มดำเนินการผลิตซีดี และ
    วีซีดีเองนั้นมีวัตถุประสงค์หลักคือเพื่อให้การป้องกันการละเมิดทรัพย์สินทางปัญญาของบริษัทมีความรัดกุมมากยิ่งขึ้น
    นอกจากนี้เพื่อให้การบริหารต้นทุนมีประสิทธิภาพมากขึ้นด้วย
    นอกจากนี้ยังได้มีการลงทุนเพิ่มเติมในส่วนของรถยนต์ และอุปกรณ์ที่เกี่ยวกับการผลิตต่างๆ
    เป็นจำนวนประมาณ 260 ล้านบาท

    1.  แผนรายจ่ายลงทุนในปี 2546

ในปี 2546 กลุ่มบริษัทมีแผนรายจ่ายลงทุนดังนี้

1)  การลงทุนซื้อเครื่องจักรผลิต ดีวีดี

-   กลุ่มบริษัทอยู่ในระหว่างการศึกษาความเป็นไปได้ของโครงการที่จะลงทุนเพิ่มเติมในเครื่องจักรผลิต
    ดีวีดี จำนวน 2-4 เครื่อง โดยคาดว่าจะใช้เงินลงทุนประมาณ 200 ล้านบาท

2)  การลงทุนในธุรกิจสื่อสิ่งพิมพ์

-   จากการที่ในปัจจุบันกลุ่มบริษัทเป็นเจ้าของนิตยสารแฟชั่นรายเดือน อิมเมจ
    ซึ่งเป็นหนึ่งในนิตยสารแฟชั่นชั้นนำของประเทศ นอกจากนี้ในปี 2544 ที่ผ่านมา
    ยังได้มีการจัดตั้งสำนักพิมพ์ อิมเมจพ๊อกเก็ตบุ๊ค โดยดูแลการผลิตหนังสือเล่มออกสู่ตลาด
    เช่นนิยายแปลต่างๆ หรือการรวมเล่มบทความของบุคคลที่มีชื่อเสียง เป็นต้น
    จากการเล็งเห็นโอกาสการเติบโตของธุรกิจสื่อสิ่งพิมพ์ ในปี 2546
    กลุ่มบริษัทมีแผนที่จะเพิ่มจำนวนนิตยสารให้มีความหลากหลายมากขึ้น
    เพื่อให้ครอบคลุมกลุ่มเป้าหมายต่างๆ และเพื่อให้การประกอบธุรกิจสื่อของกลุ่มบริษัท
    สามารถเสริมความแข็งแกร่งให้แก่กันได้มากขึ้นในแง่ของช่องทางในการขายโฆษณา
    โดยการลงทุนในส่วนนี้จะดำเนินการโดย บริษัทในเครือของบริษัท คือ บริษัท จีเอ็มเอ็ม มีเดีย
    จำกัด (มหาชน)

4) แหล่งที่มาของเงินทุน

1.  ความเหมาะสมของโครงสร้างเงินทุน

  ------------------------------------ ----------- ----------- -----------
                                       2543        2544        2545

  อัตราส่วนหนี้สินต่อส่วนของผู้ถือหุ้น (เท่า)       0.26        0.36        0.46
  ------------------------------------ ----------- ----------- -----------

กลุ่มบริษัทมีอัตราส่วนหนี้สินต่อส่วนของผู้ถือหุ้นที่ต่ำ เนื่องจากไม่มีการกู้ยืมระยะยาวจากภายนอก
หนี้สินทั้งหมดของกลุ่มบริษัทเกิดจากการดำเนินงานตามปกติ
และโครงสร้างทุนของกลุ่มบริษัทถือว่าสูงกว่ามาตราฐานของกลุ่มอุตสาหกรรมบันเทิง
โดยกลุ่มบริษัทใช้เงินทุนหมุนเวียนที่มีอยู่ในการลงทุนเพิ่มเติมหรือขยายงานแทนการจัดหาแหล่งเงินทุนจากภายนอก

2.  ส่วนของผู้ถือหุ้น

กลุ่มบริษัทมีส่วนของผู้ถือหุ้น ณ 31 ธันวาคม 2545 จำนวน 4,029 ล้านบาท เพิ่มขึ้นร้อยละ 32.8
เมื่อเทียบกับปี 2544 โดยมีการเปลี่ยนแปลงที่สำคัญในส่วนของผู้ถือหุ้นคือ
การจ่ายเงินปันผลให้แก่ผู้ถือหุ้น 745 ล้านบาท โดยเป็นการจ่ายเงินปันผลจากผลการดำเนินงานปี
2544 จำนวน 499 ล้านบาท และเงินปันผลระหว่างกาลจากผลการดำเนินงานปี 2545 จำนวน
246 ล้านบาท นอกจากนี้กลุ่มบริษัทยังมีส่วนเกินมูลค่าหุ้นเพิ่มขึ้น 863
ล้านบาทจากการเสนอขายหุ้นสามัญแก่ประชาชนทั่วไป ของ บมจ. จีเอ็มเอ็ม มีเดีย จำนวน 44
ล้านหุ้น มูลค่าที่ตราไว้หุ้นละ 1 บาทในราคา 30 บาทต่อหุ้น ในเดือนพฤศจิกายน 2545

3.  หนี้สิน

กลุ่มบริษัทมีหนี้สินรวม ณ 31 ธันวาคม 2545 จำนวน 1,835 ล้านบาท เพิ่มขึ้นร้อยละ 69
เมื่อเทียบกับปี 2544 โดยส่วนใหญ่เป็นการเพิ่มขึ้นของหนี้สินที่เกิดจากการดำเนินงาน ได้แก่
การเพิ่มขึ้นของเจ้าหนี้การค้า และต้นทุนค้างจ่าย ร้อยละ 63
การเพิ่มขึ้นของภาษีเงินได้นิติบุคคลค้างจ่ายร้อยละ 33 การเพิ่มขึ้นของค่าใช้จ่ายค้างจ่ายร้อยละ 75
และ การเพิ่มขึ้นของรายได้รับล่วงหน้าร้อยละ 426
อย่างไรก็ตามกลุ่มบริษัทไม่มีหนี้สินระยะยาวแต่อย่างใด

5) ปัจจัย และอิทธิพลหลักที่อาจมีผลต่อการดำเนินงานหรือฐานะการเงินในอนาคต

- ไม่มี –